Flemming Oppfeldt (V), 2003-12-05:
Venstre har med denne regering indledt en ny integrationspolitik.
I modsætning til disse mål står mange års udlændingepolitik, som har været koncentreret om at give indvandrerne en høj passiv ydelse.
Mange års udlændingepolitik har skabt et system af sagsbehandlerudbetalere, som stillede ydelserne til rådighed, men ikke krævede noget til gengæld.
Vi har syltet indvandrerne ind i rettigheder, men ikke pligter.
Det har skabt et indvandrerproletariat.
Utrolig mange indvandrere er faldet ned i dette proletariat.
En af de mekanismer, der har fastholdt indvandrerne i denne passive og asociale tilstand, er ganske enkelt
verdens højeste bistandshjælp.
Bistandshjælpens høje niveau var et signal om, at dette land var et slaraffenland, hvor guldet lå på gaderne, fordi ydelserne var så kolossalt høje set i forhold til et hvilket som helst andet leveniveau ude i den store verden.
Det var sådan, at to forsørgere på kontanthjælp skulle have en løn på over 23.000 kr. før skat, før det kunne betale sig at arbejde.
Men hertil kom, at regnede man de andre ydelser med, såsom boligsikring og nedsat forældrebetaling til børn i daginstitution, skulle lønnen være endnu højere end 23.000 kr. før skat.
Jeg spørger: Hvor mange ikkefaglærte, ikkeuddannede med mangelfulde sprogkundskaber kan få den type job?
Det var bl.a. derfor, at integrationen var dømt til at mislykkes.
Man skal være lavet af et ganske særligt stof, hvis man ikke skal få et velfærdschok, når man kommer fra ingenting
til alting
Derfor har vi indført starthjælpen som en trinvis indgang til det danske samfund.
Der er selvfølgelig ikke nogen, der sulter på dansk starthjælp.
Starthjælpens niveau er som hovedregel over SU-niveauet, og med boligsikring og andre ydelser er den langt over, hvad en SU-modtager får.
Der er med andre ord penge til basale fornødenheder såsom fødevarer.
Hvis SU-modtagerne og folkepensionisterne kan løse den opgave at træffe de rigtige valg og fravalg, så budgettet hænger sammen, kan en starthjælpsmodtager også gøre det.
Venstre skal ikke lægge skjul på, at starthjælpen er designet til at give en tilskyndelse til at tage et arbejde, og den er designet til at belønne målrettet uddannelse og beskæftigelse.
Starthjælpen er den ydelse, som gælder de første 7 år i Danmark.
Hvis man tager et arbejde på deltid, får man jo et fradrag på 29 kr. i timen, uden at starthjælpen reduceres tilsvarende.
Det vil sige, at der er en bonus, hvis man tager et lille supplerende job som en del af integrationen og uddannelsen til det danske arbejdsmarked.
Starthjælpen er kun et blandt flere værktøjer i en ny integrationspolitik.
Det er yderst vigtigt, at der ude i kommunerne hellere i dag end i morgen etableres beskæftigelseskontakter.
Det vil sige, at kommunen skal skabe kontakt mellem de ledige indvandrere og de virksomheder, som kan inspireres til nogle ekstraordinære jobåbninger.
Det burde kommunerne være de første og bedste til at finde ud af, fordi de kender de ledige, de kender virksomhederne, og de kender indvandrerne.
Derfor ville det være praktisk, hvis kommunerne i langt højere grad havde folk i deres virke, som så det som deres vigtigste opgave at have virkomhedskontakt frem for blot at kunne håndtere udbetaling af kontanthjælp og starthjælp.
Regeringen har med planen »Flere i arbejde« givet kommunerne nogle målrettede værktøjer til beskæftigelse.
Det er vejledning, det er opkvalificering, det er virkomhedspraktik, og det er løntilskud.
Så vejen til virksomhedsintegration er et forløb, hvor man både lærer dansk og har mulighed for at arbejde på en gang.
Nu har starthjælpen snart virket i halvandet år.
Der er ikke ret mange, der er kommet på starthjælp.
Derfor er det meget tidligt at bedømme hele ordningen.
Men hvis man skal foretage en bedømmelse her og nu, falder den ud til fordel for starthjælpen, hvis man måler på dens effekt i forhold til en normal kontanthjælp.
Starthjælpen virker ca. 25 pct. bedre end kontanthjælpen til at få indvandrerne videre.
På baggrund af alt det her må Venstre konkludere, at det vil være yderst skadeligt for integrationen, hvis Enhedslistens forslag blev gennemført.
Vi afviser det.